Protesti u Egiptu (2011)
Protesti u Egiptu 2011 (arapski: ثورة 25 يناير‎ thawret 25 yanāyir), je naziv za seriju protesta, demonstracija, marševa, otkazivanja građanske poslušnosti, nereda i sukoba između demonstranata i policijskih snaga, koja je otpočela u Egiptu 25. januara 2011. godine, na dan koji se obilježava kao praznik policije. Protesti su počeli kao marševi desetina hiljada ljudi u Kairu da bi se ubrzo proširili na druge gradove Egipta. Iako su politički motivisane demonstracije bile uobičajene u Egiptu i prethodnih godina, demonstracije s početka 2011. godine se odlikuju masovnošću i činjenicom da demonstranti potiču iz najrazličitijih socijalnih i vjerskih grupa. U pitanju su najveći protesti od 1977. godine i takozvanih Pobune za hljeb, kada je desetine hiljada ljudi protestovalo protiv mjera države, motivisanih pritiscima Svjetske banke i Međunarodnog monetarnog fonda, da se obustavi finansiranje ishrane za najsiromašnije slojeve. Demonstracije i neredi smatraju se dijelom širih dešavanja, protesta koji su krajem 2010. i početkom 2011. godine zahvatili mnoge države u arapskom svijetu. Protesti su započeli nedjelju dana poslije nereda u Tunisu, a mnogi demonstranti nosili su tunižanske zastave kao pokazatelj da su pod uticajem ovih dešavanja, i smjene na čelu Tunisa, koju su oni prouzrokovali. Demonstranti su iskazali svoje nezadovoljstvo u vezi sa velikim brojem političkih, socijalnih i ekonomskih pitanja: policijska brutalnost, korupcija, sputavanje slobode govora, visoka stopa nezaposlenosti, nedostatak slobodnih izbora, samo su neki od problema čije je rješenje zahtijevano na desetinama protestnih okupljanja. Ipak, glavni zahtjev je bio ostavka egipatskog predsjednika Hosnija Mubaraka, i uspostavljanje novog režima koji bi, prema zahtjevima demonstranata, odražavao političku volju egipatskog naroda i osigurao građanske slobode i pravnu državu.